b'\n_START_ARTICLE_\nKirjastosilta\n_START_SECTION_\nSijainti\n_START_PARAGRAPH_\nSilta sijoittuu Auransillan ja Tuomiokirkkosillan v\xc3\xa4liin siten, ett\xc3\xa4 l\xc3\xa4nsirannalla eli VI kaupunginosassa l\xc3\xa4himp\xc3\xa4n\xc3\xa4 siltaa on Turun kaupunginkirjaston p\xc3\xa4\xc3\xa4kirjasto ja it\xc3\xa4rannalla II kaupunginosassa museo Aboa Vetus & Ars Nova. Sillan kohdalla ja sen suuntaisesti on l\xc3\xa4nsirannalla Kauppiaskatu ja it\xc3\xa4rannalla Rettinginrinne, sek\xc3\xa4 joen suuntaisesti L\xc3\xa4ntinen Rantakatu ja It\xc3\xa4inen Rantakatu.\n_START_SECTION_\nSuunnittelu ja rakentaminen\n_START_PARAGRAPH_\nSillasta pidettiin suunnittelukilpailu, jonka voitti joulukuussa 2010 Insin\xc3\xb6\xc3\xb6ritoimisto Pontek Oy:n ehdotus Crescendo. Pontek on suunnitellut my\xc3\xb6s kaksi muuta Aurajoessa sijaitsevaa siltaa, Teatterisillan ja Tuomaansillan. Ehdotuksessa silta on loivan S-kirjaimen muotoinen ja betoninen. Sillan nimeksi valittiin Kirjastosilta nimikilpailun ehdotuksista helmikuussa 2011._NEWLINE_Kirjastosillan rakennusprojekti on osa Ihmiselle Parempi Keskusta -hanketta, jonka rahoituksesta vastaavat Turun kaupunki sek\xc3\xa4 Euroopan aluekehitysrahasto. Jos sillan rakentaminen aloitetaan viimeist\xc3\xa4\xc3\xa4n vuonna 2013, saa kaupunki siihen EU-tukea miljoona euroa. Koko siltaurakka maksaa noin kolme miljoonaa euroa._NEWLINE_Sillan rakentajaksi valittiin 17. lokakuuta 2012 tamperelainen Insin\xc3\xb6\xc3\xb6ritoimisto Seppo Rantala Oy, joka on rakentanut my\xc3\xb6s toisen Aurajoessa sijaitsevan sillan, Myllysillan. Yritys tekee my\xc3\xb6s paikalla samaan aikaan it\xc3\xa4rannan rantamuurien saneerauksen._NEWLINE_Valmistelevat ty\xc3\xb6t aloitettiin 11. joulukuuta 2012, mutta itse sillan rakentaminen alkoi kev\xc3\xa4\xc3\xa4ll\xc3\xa4 2013 j\xc3\xa4iden l\xc3\xa4hd\xc3\xb6n j\xc3\xa4lkeen. Aurajoen yli rakennettiin ty\xc3\xb6maatie telinepaalujen varaan. Samaan aikaan joen it\xc3\xa4rannan rantamuureja saneerataan yli 160 metrin matkalta, mik\xc3\xa4 oli suurempi ty\xc3\xb6 kuin itse sillan rakentaminen. T\xc3\xa4m\xc3\xa4n takia my\xc3\xb6s sillan k\xc3\xa4ytt\xc3\xb6\xc3\xb6notto viiv\xc3\xa4styi hieman, vaikka se valmistuikin aikataulussa lokakuussa 2013. Kev\xc3\xa4\xc3\xa4ll\xc3\xa4 tehtiin kirjastosillan paalutus, jossa perustana on kuusi yli metrin paksuista kaivinpaalua, jotka upotettiin 27 metrin syvyydess\xc3\xa4 olevaan peruskallioon. Sillan teline- ja muottity\xc3\xb6t alkoivat toukokuussa. Kannen raudoitus aloitettiin kes\xc3\xa4kuun lopussa ja hein\xc3\xa4kuun puoliv\xc3\xa4liss\xc3\xa4 kansi sai betonin p\xc3\xa4\xc3\xa4llens\xc3\xa4._NEWLINE_Kes\xc3\xa4ll\xc3\xa4 2014 liikkui huhuja sillan huojumisesta. Suunnittelijan mukaan liike on normaalia.\n_START_SECTION_\nKiista sijoituspaikasta\n_START_PARAGRAPH_\nSillasta kiisteltin useita vuosia. Kirjastosillan vastustajat perustelivat kantaansa muun muassa sill\xc3\xa4, ett\xc3\xa4 silta turmelisi Aurajoen kansallismaisemaa ja sillan sijoittaminen V\xc3\xa4h\xc3\xa4tori\xe2\x80\x93Vanha Suurtori v\xc3\xa4lille olisi parempi vaihtoehto. Silta p\xc3\xa4\xc3\xa4tettiin ensimm\xc3\xa4isen kerran rakennettavaksi v\xc3\xa4lille Kauppiaskatu\xe2\x80\x93Rettiginrinne vuonna 2009._NEWLINE_Turun kaupunginvaltuusto hyv\xc3\xa4ksyi Kirjastosillan asemakaavaesityksen 14. marraskuuta 2011. P\xc3\xa4\xc3\xa4t\xc3\xb6ksest\xc3\xa4 tehtiin valitus Turun hallinto-oikeuteen, joka hylk\xc3\xa4si valitukset 11. toukokuuta 2012. Korkeimmasta hallinto-oikeudesta on pyydetty valituslupaa siltaa koskevasta asemakaavasta. Turun rakennuslautakunta antoi sillalle kuitenkin toimenpideluvan 15. marraskuuta 2012, joka tarkoitti, ett\xc3\xa4 Turun kaupunki pystyi aloittamaan rakennusty\xc3\xb6t ennen KHO:n p\xc3\xa4\xc3\xa4t\xc3\xb6st\xc3\xa4. KHO otti valitukset k\xc3\xa4sittelyyn ja hylk\xc3\xa4si ne 30. marraskuuta 2012.'